
# ТР Президенты ИТАР-ТАСС генераль директоры белән очрашты

*31.01.2013*Бүген Татарстан Республикасы Президенты Рөстәм Миңнеханов Мәскәүдә эш сәфәрендә Россиянең ИТАР-ТАСС мәгълүмат агентлыгы генераль директоры Сергей Михайлов белән очрашты.


Очрашуда ИТАР-ТАСС агентлыгындагы яңалыклар һәм камилләшү, шулай ук башка төбәкләр белән элемтә турында сүз барды.


Искәртеп узабыз, ИТАР-ТАСС 1904 елда оештырылган, бүген ул Россиянең һәм дөньяның икътисад, сәясәт, җәмгыять, мәдәният, спорт өлкәләрен яктыртучы 200 гә якын яңалык әзерли.


Хәзерге вакытта ИТАР-ТАСС федерация субъектларыннан күп хәбәр алу белән кызыксына. Моннан тыш, агентлык сайтында үз телевидениесе пәйда булды. Хезмәткәрләрнең сүзләренә караганда, бүген төбәкләр яңалыкларын укудан тыш, күрү һәм ишетү дә мөһим. Моның белән бәйле рәвештә, текст яза, видео төшерә һәм сюжетлар әзерли белә торган мультимедиа журналистларына ихтыяҗ зур.


Рөстәм Миңнеханов белән ИТАР-ТАСС мәгълүмат агентлыгы генераль директоры Сергей Михайлов 2013 елда Казанда җәйге Универсиада үткәрү кысаларында эшләячәк кадрлар турында сөйләште. Алар фикеренә караганда, мондый киңкүләмле спорт чарасын мәгълүмати яктырту – гомумроссия бурычы, эре мәгълүмат агентлыклары белән хезмәттәшлек итмичә мөмкин түгел.


Яклар Казанда җентекләп сөйләшү алып барырга килеште. Якын арада ИТАР-ТАСС вәкилләре Татарстанга килә.

*"Татар-информ" мәгълүмат агентлыгы*
ТР Президенты ИТАР-ТАСС генераль директоры белән очрашты